รัฐบาลไทย-ข่าวทำเนียบรัฐบาล-พม. แถลงเตรียมจัดงานวันคนพิการสากล ปี 2562 และการขับเคลื่อนงานตามร่างกฎกระทรวงการจัดสวัสดิการสังคมที่เกี่ยวกับการป้องกันและแก้ไขปัญหาการตั้งครรภ์ในวัยรุ่น พ.ศ. ....
วันพฤหัสบดีที่ 28 พฤศจิกายน 2562
พม. แถลงเตรียมจัดงานวันคนพิการสากล ปี 2562 และการขับเคลื่อนงานตามร่างกฎกระทรวงการจัดสวัสดิการสังคมที่เกี่ยวกับการป้องกันและแก้ไขปัญหาการตั้งครรภ์ในวัยรุ่น พ.ศ. ....
พม. แถลงเตรียมจัดงานวันคนพิการสากล ปี 2562 และการขับเคลื่อนงานตามร่างกฎกระทรวงการจัดสวัสดิการสังคมที่เกี่ยวกับการป้องกันและแก้ไขปัญหาการตั้งครรภ์ในวัยรุ่น พ.ศ. ....
วันนี้ (28 พ.ย. 62) เวลา 13.30 น. นางธนาภรณ์ พรมสุวรรณ อธิบดีกรมส่งเสริมและพัฒนาคุณภาพชีวิตคนพิการ พร้อมด้วย นางนันทา ไวคกุล ผู้อํานวยการกลุ่มการคุ้มครองและพิทักษ์สิทธิ กองคุ้มครองเด็กและเยาวชน กรมกิจการเด็กและเยาวชน ร่วมแถลงข่าวการดําเนินงานตามภารกิจสําคัญของกระทรวงการพัฒนาสังคมและความมั่นคงของมนุษย์ (พม.) ดังนี้ 1) การจัดงานวันคนพิการสากล ประจําปี 2562 และ 2) ร่างกฎกระทรวงการจัดสวัสดิการสังคมที่เกี่ยวกับการป้องกันและแก้ไข ปัญหาการตั้งครรภ์ในวัยรุ่น พ.ศ. .... โดยมี นายแฉล้ม ทองเกลา ผู้อํานวยการกองเผยแพร่และประชาสัมพันธ์ สํานักงานปลัดกระทรวง พม. เป็นผู้ดําเนินรายการแถลงข่าว ณ บริเวณโถงชั้น 1 กระทรวง พม. สะพานขาว กรุงเทพฯ
นางธนาภรณ์ กล่าวว่า สืบเนื่องจากองค์การสหประชาชาติได้ประกาศให้วันที่ 3 ธันวาคม ของทุกปี เป็นวันคนพิการสากล เพื่อเป็นการรําลึกถึงวันที่สมัชชาใหญ่แห่งองค์การสหประชาชาติ ได้รับรองแผนปฏิบัติการโลกว่าด้วยเรื่องคนพิการ และเชิญชวนให้ประเทศสมาชิก ร่วมกันจัดกิจกรรมเพื่อให้คนพิการมีส่วนร่วมในกิจกรรมทางสังคมและโอกาสในการแสดงศักยภาพในสังคม ส่งผลให้สังคมเกิดเจตคติเชิงสร้างสรรค์ต่อคนพิการและความพิการ เพื่อให้การยอมรับคนพิการในฐานะที่เป็นทรัพยากรที่มีคุณค่าของสังคม และในปี 2562 องค์กรสหประชาชาติได้กําหนดประเด็นหลัก คือ สร้างการมีส่วนร่วม เสริมความเป็นผู้นําคนพิการ สู่เป้าหมายการพัฒนาที่ยั่งยืน ค.ศ.2030 (Promoting the participation of persons with disabilities and their leadership: taking action on the 2030 Development Agenda) โดยให้ความสําคัญกับการส่งเสริมคนพิการในด้านการพัฒนาอย่างทั่วถึง เป็นธรรม และยั่งยืน ตามที่กําหนดไว้ในวาระและเป้าหมายการพัฒนาที่ยั่งยืน พ.ศ. 2573 (ค.ศ. 2030) ซึ่งให้คํามั่นว่า เราจะไม่ทิ้งใครไว้ข้างหลัง
นางธนาภรณ์ กล่าวต่อไปว่า ทั้งนี้ กระทรวงการพัฒนาสังคมและความมั่นคงของมนุษย์ (พม.) โดยกรมส่งเสริม และพัฒนาคุณภาพชีวิตคนพิการ (พก.) ได้กําหนดจัดงานวันคนพิการสากล ประจําปี 2562 ในวันอังคารที่ 3 ธันวาคม 2562 ณ ทําเนียบรัฐบาล โดยมีกิจกรรมสําคัญ ประกอบด้วย 1) ช่วงเช้าก่อนการประชุมคณะรัฐมนตรี ที่บริเวณตึกบัญชาการ 1 ทําเนียบรัฐบาล นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) นําคณะผู้บริหารกระทรวง พม. รวมทั้งผู้นําคนพิการและคนพิการต้นแบบ ได้แก่ 1) นายดําเกิง มุ่งธัญญา (ไอซ์) คนพิการทางการเห็น 2) นายชาตรี กรวัชรธาดา (ต๊อด) คนพิการทางการเคลื่อนไหว และ 3) นางสาวกาญจนา พิมพา Miss Deaf Thailand (คนพิการทางการได้ยิน หรือสื่อความหมาย) เข้าพบ พลเอกประยุทธ์ จันทร์โอชา นายกรัฐมนตรี และติดเข็มสัญลักษณ์วันคนพิการสากล เพื่อประชาสัมพันธ์งานวันคนพิการสากล ประจําปี 2562 พร้อมทั้งเยี่ยมชมบูธกาแฟของคนพิการ ร้าน 60+ (Sixty plus) สาขา ทําเนียบรัฐบาล ซึ่งจะเปิดให้บริการในช่วงปลายเดือนธันวาคม 2562 และ 2) ช่วงบ่าย เวลา 15.00 น. พลเอกประยุทธ์ จันทร์โอชา นายกรัฐมนตรี เป็นประธานเปิดงานวันคนพิการสากล ประจําปี 2562 ณ ตึกสันติไมตรี ทําเนียบรัฐบาล โดยมีกิจกรรมที่น่าสนใจภายในงาน ได้แก่ การอ่านสาส์นวันคนพิการสากล ประจําปี 2562 โดยผู้แทนองค์กรสหประชาชาติ และนายกสมาคมสภาคนพิการ แห่งประเทศไทย พิธีมอบโล่ประกาศเกียรติคุณดีเด่นแก่คนพิการต้นแบบ และหน่วยงาน องค์กรที่สนับสนุนงานด้านคนพิการ และนิทรรศการแสดงผลงานด้านการส่งเสริมและพัฒนาภาพชีวิตคนพิการ ทั้งนี้ มีผู้แทนคนพิการในระดับภูมิภาคอาเซียน คนพิการ ครอบครัว ผู้ดูแลคนพิการ องค์กรด้านคนพิการ อาสาสมัครสถาบันการศึกษา ภาคีเครือข่ายหน่วยงานภาครัฐและภาคเอกชน ที่เกี่ยวข้อง รวมทั้งประชาชนทั่วไป เข้าร่วมงานกว่า 1,000 คน
นางนันทา กล่าวว่า เมื่อวันที่ 26 พฤศจิกายน 2562 คณะรัฐมนตรีมีมติเห็นชอบร่างกฎกระทรวงการจัดสวัสดิการสังคมที่เกี่ยวกับการป้องกันและแก้ไขปัญหาการตั้งครรภ์ในวัยรุ่น พ.ศ. .... ที่สํานักงานคณะกรรมการกฤษฎีกาตรวจพิจารณาแล้วตามที่กระทรวง พม. เสนอ และให้ดําเนินการต่อไปได้ 1) ให้ร่างกฎกระทรวงมีผลใช้บังคับเมื่อพ้นกําหนด 60 วัน นับแต่วันประกาศในราชกิจจานุเบกษาเป็นต้นไป 2) กําหนดบทนิยามคําว่า “สภาเด็กและเยาวชนระดับจังหวัดและระดับอําเภอ” 3) ส่งเสริมสนับสนุนสภาเด็กและเยาวชนทุกระดับ โดยจัดให้มีการสร้างเครือข่ายเด็กและเยาวชนในพื้นที่เพื่อเป็นแกนนําป้องกัน แก้ไข และเฝ้าระวังปัญหาการตั้งครรภ์ในวัยรุ่น 4) ส่งเสริมสนับสนุนหน่วยงานรัฐและหน่วยงานของเอกชน โดยจัดให้ได้รับข้อมูลข่าวสารและความรู้ รวมถึงบริการและสวัสดิการทางสังคมต่างๆ เพื่อประโยชน์ในการทําหน้าที่ประสานงานและเฝ้าระวัง 5) กําหนดให้กรมกิจการสตรีและสถาบันครอบครัว (สค.) จัดให้มีการฝึกอาชีพ หรือจัดหาที่ฝึกอาชีพให้แก่วัยรุ่นที่ตั้งครรภ์หรือแม่วัยรุ่นที่ประสงค์จะเข้ารับการฝึกอาชีพตามความสนใจและความถนัด 6) กําหนดให้กรมกิจการเด็กและเยาวชน (ดย.) จัดหาผู้ที่ประสงค์จะรับเลี้ยงดูบุตรของแม่วัยรุ่นเป็นการชั่วคราว เพื่อทําหน้าที่ครอบครัวทดแทนในกรณีที่แม่วัยรุ่นไม่สามารถเลี้ยงดูบุตรด้วยตนเองได้ 7) กําหนดให้มีบริการให้คําปรึกษาหรือคําแนะนําแก่วัยรุ่นและครอบครัว และให้ ดย. จัดหาที่พักที่เหมาะสมและปลอดภัย พร้อมทั้งประสานความร่วมมือกับหน่วยงานภายในกระทรวง ส่วนราชการ หน่วยงานของรัฐ และหน่วยงานเอกชนที่เกี่ยวข้อง ให้วัยรุ่นที่ต้องการหรือแม่วัยรุ่นได้รับการศึกษา อย่างเหมาะสมและบริการดูแลสุขภาพอย่างต่อเนื่อง และได้รับการฝึกอาชีพหรือทํางานอื่นใดตามความสนใจหรือความถนัด
นางนันทา กล่าวต่อไปว่า ร่างกฎกระทรวงดังกล่าว เกิดขึ้นตามพระราชบัญญัติการป้องกันและแก้ไขปัญหาการตั้งครรภ์ในวัยรุ่น พ.ศ. 2559 หมวด 1 การป้องกันและแก้ไขปัญหาการตั้งครรภ์ในวัยรุ่นมาตรา 9 ให้มีการจัดสวัสดิการสังคมที่เกี่ยวกับการป้องกันและแก้ไขปัญหาการตั้งครรภ์ในวัยรุ่น กระทรวง พม. รับผิดชอบ ดังต่อไปนี้ 1) ส่งเสริมสนับสนุนให้สภาเด็กและเยาวชนระดับจังหวัดและระดับอําเภอสร้างเครือข่ายเด็กและเยาวชนในพื้นที่เพื่อเป็นแกนนําป้องกัน แก้ไข และเฝ้าระวังปัญหาการตั้งครรภ์ในวัยรุ่น 2) ส่งเสริมสนับสนุนให้หน่วยงานของรัฐ และหน่วยงานของเอกชนที่เกี่ยวข้อง ทําหน้าที่ประสานงาน เฝ้าระวัง และให้ความช่วยเหลือแก่วัยรุ่นที่ตั้งครรภ์และครอบครัว 3) จัดให้มีการฝึกอาชีพตามความสนใจและความถนัดแก่วัยรุ่นที่ตั้งครรภ์ก่อนและหลังคลอดที่ประสงค์จะเข้ารับฝึกอาชีพ และประสานงานเพื่อจัดหางานให้ได้ประกอบอาชีพตามความเหมาะสม 4) จัดหาครอบครัวทดแทนในกรณีที่วัยรุ่นไม่สามารถเลี้ยงดูบุตรด้วยตนเองได้ 5) การจัดสวัสดิการสังคมในด้านอื่น ๆ เพื่อส่งเสริมการป้องกันและแก้ไขปัญหาการตั้งครรภ์ในวัยรุ่นการดําเนินการตามวรรคหนึ่ง ให้เป็นไปตามหลักเกณฑ์ วิธีการ และเงื่อนไขที่กําหนดในกฎกระทรวง
นางนันทา กล่าวเพิ่มเติมว่า ขณะนี้ กระทรวง พม. ได้เตรียมจัดประชุมทีมกฎหมายของแต่ละกรมสังกัดกระทรวง พม. ภายในเดือนธันวาคม 2562 และทาง ดย. ได้สนับสนุนให้มีโครงการ “การป้องกันและแก้ไขปัญหาการตั้งครรภ์ในวัยรุ่น (DJ TEEN)” เพื่อส่งเสริมสนับสนุนให้สภาเด็กและเยาวชนทุกระดับสร้างเครือข่ายเด็กและเยาวชนในพื้นที่เพื่อเป็นแกนนําในการป้องกัน แก้ไข และเฝ้าระวังปัญหาการตั้งครรภ์ในวัยรุ่น รวมทั้งเตรียมจัดทําแบบฟอร์มการจัดหาครอบครัวทดแทนเพื่อรองรับการใช้กฎกระทรวงต่อไป ทั้งนี้ กําหนดให้ร่างกฎกระทรวงฯ มีผลบังคับใช้ไม่น้อยกว่า 60 วัน หลังมีประกาศในราชกิจจานุเบกษา